Jussens venner

Jussens Venner (JV) er et norsk, juridisk tidsskrift som ble etablert i 1952. Det gis ut av Universitetsforlaget.

Tidsskriftet er spesielt tilpasset jusstudentenes behov, og er hyppig referert i juridisk litteratur og på pensumlistene til de juridiske fakultetene. Tidsskriftet publiserer nye fremstillinger av klassiske juridiske tema, fremstilling av emner som mangler rettsvitenskapelig behandling, samt omtale av ny lovgivning og rettspraksis. Artikkelforfatterne er blant Norges fremste jurister, deriblant høyesterettsdommere, dommere i de lavere domstoler og professorer ved landets juridiske fakulteter. Artiklene i Jussens Venner blir ofte sitert av Norges Høyesterett.  

Tidsskriftet ble grunnlagt i 1952 av Carstein Smith og Jens Bugge. Fra starten har tidsskriftets redaktører utelukkende vært jusstudenter. Tidsskriftet er en vitenskapelig publiseringkanal på nivå 1 i norsk vitenskapsindeks. Flere av artiklene er fagfellevurderte. 

Per Silnes Tandberg og Eline Sandnes Fosse er ansvarlige redaktører i tidsskriftet per 2023. Jussens Venner har også et redaksjonsråd bestående av ferdig utdannede jurister, som i årenes løp har hatt en rekke medlemmer som har vært professorer eller dommere; de fleste med juridisk doktorgrad.

Referanser

Eksterne lenker 
 Jussens Venner  – Universitetsforlaget

Norskspråklige vitenskapelige tidsskrifter
Nivå 1-tidsskrifter
Norske juridiske tidsskrifter
Publikasjoner etablert i 1952
Norske vitenskapelige tidsskrifter